b"\n_START_ARTICLE_\nPanzhihua\n_START_PARAGRAPH_\nPanzhihua (kinesisk skrift: \xe6\x94\x80\xe6\x9e\x9d\xe8\x8a\xb1; pinyin: P\xc4\x81nzh\xc4\xabh\xc5\xaba) er en by p\xc3\xa5 pr\xc3\xa6fekturniveau i provinsen Sichuan i det vestlige Kina. Det har et areal p\xc3\xa5 7.440.398 km\xc2\xb2 Befolkningen ansl\xc3\xa5s til 1.100.800 mennesker (2007) .\n_START_SECTION_\nHistorie og geografi\n_START_PARAGRAPH_\nOmr\xc3\xa5det har gennemg\xc3\xa5et en r\xc3\xa6kke administrative gr\xc3\xa6nse\xc3\xa6ndringer. Det har i sin helhed kun tilh\xc3\xb8rt provinsen Sichuan siden 1955._NEWLINE_Nogle dele af Panzhihua var tidligere del af provinsen Yunnan. De er i dag i bydistriktet Renhe. Da Republikken Kina oprettede provinsen Xikang den 1. januar 1939, blev det som nu er amterne Miyi og Yanbian del af denne provins. I oktober 1955 blev Xikang opl\xc3\xb8st som provins af Folkerepublikken Kinas regering, og de aktuelle omr\xc3\xa5der lagt tilbage til Sichuan._NEWLINE_Panzhihua er et omr\xc3\xa5de rigt p\xc3\xa5 naturressourcer, men var relativt \xc3\xb8de indtil 1960'erne. Byen, som blev grundlagt med navnet Dukou i 1965, fik st\xc3\xa5lindustri i 1966, og voksede hurtigt og var relativt velhavende mens resten af landet fik en kraftig nedtur grundet kulturrevolutionen. Byen fik senere navnet Panzhihua, som var et tidligere omr\xc3\xa5denavn, og har Sydvestkinas st\xc3\xb8rste st\xc3\xa5lkompani, som p\xc3\xa5 engelsk kaldes Panzhihua Iron and Steel (Group) Co, og i Kina er bedst kendt under forkortelsen Pangang._NEWLINE_Omr\xc3\xa5det har rester af de gamle koglepalmeskove som var habitat til pandaen._NEWLINE_Panzhihua er st\xc3\xa6rkt industrialiseret, og pr\xc3\xa6ges af gigantiske miner. Det meste af det land som ikke er mineomr\xc3\xa5der, har landbrug. Omr\xc3\xa5det har subtropisk klima._NEWLINE_Panzhihua har togforbindelse til Chengdu og Kunming, og har ogs\xc3\xa5 en kommerciel flyveplads."